TOPOĽČANY, PARTIZÁNSKE, BÁNOVCE. Aj tento rok sa obyvatelia regiónu môžu počas leta tešiť na množstvo kultúrnych podujatí a koncertov. Najväčšie koncerty v okrese Topoľčany bude ako každý rok hosťovať Duchonka. Leto odštartoval 24. júna najväčší drum and bassový festival Let It Roll. Tento festival je veľmi populárny v Českej republike a prvýkrát sa odohral aj na Slovesku.
Na najväčšom festivale Orange Music Summer sa tento rok predstaví to najlepšie zo slovenskej hudobnej scény. Svoje najväčšie hity tu zahrajú Horkíže Slíže, Polemic, Desmod, IMT Smile a Gladiator. Zaujímaví hostia prídu aj z Čiech v podaní skupiny Divokej Bill a tanečného dua Verona.
Topoľčianske námestie sa aj tento rok zmení na tanečný parket. Summer dance festival sa tento rok uskutoční 20. augusta a jeho účastníci si budú môcť vychutnať všetky hudobné štýly a žánre, od latina, cez oldies, hip–hop až po disco.
Zábava pre všetkých
Bohatý program čaká toto leto aj obyvateľov okresu Partizánske. Mesto pripravilo v júli na každý piatok a nedeľu koncert pred Domom kultúry, alebo v mestských častiach. Na koncertoch vystúpia skupiny rôznych žánrov.
Diváci sa okrem iného môžu tešiť na kapely Frozen Future, The SeeKING a Zelenáči. Skôr narodených poteší dychová hudba Nedanovčanka alebo Dukát. V auguste sa uskutoční Festival dychových hudieb, na ktorom sa bude zároveň oslavovať 73. výročie založenia mesta.
Elán v Bánovciach
Skupina Elán otvorila hudobné leto v okrese Bánovce nad Bebravou. Elán vystúpil 25. júna na futbalovom štadióne Spartak v Bánovciach nad Bebravou. Okrem hlavných hviezd večera celé popoludnie divákov zabávala aj skupina Tublatanka, Arzén či Paľo Drapák. Prišli aj superstaristi Martin Harich a Michal Šeps.
Z trochu iného súdka budú Slávnosti mikroregiónu Bánovecko, na ktorých sa predstavia menej známe hudobné telesá. Vystúpia tu Šurianski tamburáši, dychová hudba Valaška, folklórne súbory Drieňovec či Doboťanka.